b'\n_START_ARTICLE_\nHakk i plata\n_START_PARAGRAPH_\nHakk i plata er et uttrykk fra grammofonplatetiden. N\xc3\xa5r det oppstod hakk eller sm\xc3\xa5skader p\xc3\xa5 grammofonplatene, ble armen p\xc3\xa5 platespilleren st\xc3\xa5ende \xc3\xa5 hakke eller hoppe p\xc3\xa5 samme sted i rillen (lydsporet), slik at samme korte lyd-bit ble gjentatt og gjentatt. Uttrykket hakk i plata brukes gjerne som metafor for det \xc3\xa5 gjenta, terpe p\xc3\xa5 eller mase om det samme poenget, for eksempel i en diskusjon.\n_START_SECTION_\nTeknikk\n_START_PARAGRAPH_\nLyden fra en grammofonplate oppstod ved at en grammofonstift fanget opp vibrasjoner fra innspilte variasjoner (ujevnheter) i en fin rille. Stiften fulgte denne rillen som gikk i spiral fra ytterst innover p\xc3\xa5 platen. Ble det hakk, gjorde stiften et hopp og landet oftest i sporet utafor. Dermed gjentok hakket seg etter en kort bit sang og/eller musikk \xe2\x80\x93 og fortsatte med det til noen fikk stoppet eller flyttet stiften forbi hakket._NEWLINE_Hakk i plata er nesten like gammelt som den f\xc3\xb8rste 78-platen, men problemene \xc3\xb8kte sterkt da nye og lettere pick-uper tok over. Ogs\xc3\xa5 nyere vinylplater er utsatt for det samme._NEWLINE_Uttrykket brukes i overf\xc3\xb8rt betydning om personer som regnes som for sterkt opptatt av noe, slik at det preger deres omgang med andre, og alts\xc3\xa5 har: hakk i plata.'